Folkeskoler installerer overvågnings-software på elevernes pc'er

Mindst 40 danske skoler har købt et overvågningsprogram, så læreren kan holde øje med elevernes skærmbilleder og dermed se, om eleverne er på Facebook eller ej.

Lærerne på mindst 40 af landets skoler behøver ikke gætte sig til, om eleverne sidder på Facebook midt i undervisningen. De har nemlig investeret i overvågningsprogrammer, der gør det muligt for læreren at følge med i, hvad eleverne foretager sig på internettet. Det skriver jp.dk.

Mens 15 skoler har investeret i en overvågningsløsning fra en amerikansk producent, har 25 skoler en løsning fra det danske firma Netop. Begge løsninger giver læreren mulighed for på sin egen computer at se hver elevs skærmbillede.

Viceskoleleder på Hedeboskolen i Skagen udtaler til Jyllands-Posten, at han ikke er interesseret i teknisk at blokere for eksempelvis adgangen til Facebook.

»Vi har da muligheden for at lukke ned for Facebook, men det er sjældent, at det er nødvendigt. Programmet har også en forebyggende effekt, og det er klart, at eleverne er mindre tilbøjelige til at gå på Facebook, når de ved, at læreren kan holde øje med dem,« siger John Thomsen til Jyllands-Posten.

John Thomsen understreger over for Jyllands-Posten, at programmet, skolen har investeret i, indeholder en række pædagogiske redskaber, der efter sigende skulle spare tid i undervisningen.

Overvågningen bekymrer skoleledernes formand, Anders Balle.

»Jeg kan godt forstå, hvis skoler forsøger at fastholde elevernes opmærksomhed, når de bruger nettet i timerne, men jeg er betænkelig ved for meget overvågning. Vi skoler skal gerne lære eleverne at bruge de nye medier. Det lyder, som om denne overvågning nærmer sig overvågning af elevernes privatliv, selv om det, som foregår i timerne, af princip er undervisning,« siger Anders Balle til Jyllands-Posten.

Betænkeligheden er, ifølge direktøren i firmaet Netop, grunden til, at virksomheden endnu kun har solgt 1.000 licenser på 25 skoler i Danmark, men fire millioner licenser til resten af verden.

Han oplyser, at hver femte skole i USA har installeret tilsvarende programmer.